WGO besorg oor jonges wat e-sigarette rook | Netwerk24
Deur Liana Mocke 28 Julie 2021 14:25
Terwyl een van die wêreld se grootste sigaretvervaardigers Woensdag baie opgewonde was oor die 2,6 miljoen nuwe verbruikers van sy rookvrye nikotienprodukte, het die Wêreldgesondheidsorganisasie (WGO) in 'n verslag sy kommer oor die gevare van e-sigarette uitgespreek.
Mense wat 'vape', het baie geure om van te kies, soos koffie, aarbei, mango en selfs een geur met die naam Gummi Bear. Foto: Unsplash
British American Tobacco (BAT) wat ook rookvrye produkte soos e-sigarette verkoop, het Woensdag sy halfjaarresultate tot einde Junie uitgereik.
Dit kom kort ná die WGO se 2021-verslag oor tabakverbruik wat tabakvervaardigers aanspreek oor hul bemarkingsmetodes om rookvrye nikotienprodukte aan kinders en jong volwassenes bekend te stel.
Die WGO-verslag sê baie vervaardigers gebruik duisende aanloklike geure om mense te lok en maak staat op misleidende boodskappe wat beweer dit is veiliger as sigarette.
Die WGO is veral bekommerd dat elektroniese nikotienprodukte wat kinders gebruik, net hul kans om in die toekoms na tabakprodukte oor te skakel, drie keer groter maak.
Die WGO stel daarom voor regerings begin regulasies instel wat nierokers sal keer om rookvrye produkte te begin gebruik in pogings om generasies te beskerm en te keer dat dit weer "normaal" word om te rook.
Volgens Michael R. Bloomberg, die WGO se ambassadeur vir nie-oordraagbare siektes, is daar minstens 'n miljard mense in die wêreld wat rook.
"Soos sigaretverkope begin afneem, begin tabakvervaardigers om nuwe produkte, soos e-sigarette, aggressief te bemark en boonop sleep hulle vlerk by regerings om die regulering hiervan te beperk," sê hy.
"Hul doelwit is om net nóg 'n generasie van nikotien afhanklik te maak en ons kan nie toelaat dat dit gebeur nie."
Jack Bowles, uitvoerende hoof van BAT, is egter baie opgewonde oor die groei in die sigaretmaker se kategorie vir nuwe produkte, wat e-sigarette insluit.
Volgens Bowles het BAT se rookvrye produkte nog 2,6 miljoen kliënte in die eerste helfte van die jaar bygekry. Dit dra by tot die 16,1 miljoen mense wat wêreldwyd BAT se rookvrye produkte gebruik.
"Dit is ons hoogste getal nuwe verbruikers in hierdie kategorie wat ons nog kon aanteken," sê Bowles. "BAT wil rokers help om na ons produkte oor te skakel wat alternatiewe is vir rokers en wat minder gesondheidsrisiko's vir hulle inhou. Ons wil voortgaan om ons impak op mense se gesondheid te verminder."
Dié afdeling wat rookvrye tabakprodukte bevat se volgehoue inkomste oor alle wisselkoerse gemeet, het in die eerste helfte van die jaar met 50% gegroei.
BAT het drie afdelings in die kategorie vir nuwe produkte, naamlik Vuse (damprookprodukte/e-sigarette), Velo (moderne orale produkte) en Glo (tabakverhittingsprodukte).